CELEX: 22022D1054
Language: sk
Date: 2022-02-04 00:00:00
Title: Rozhodnutie Spoločného výboru EHP č. 6/2022 zo 4. februára 2022, ktorým sa mení príloha II (Technické predpisy, normy, skúšky a certifikácia) k Dohode o EHP [2022/1054]

30.6.2022   
               
               
                  SK
               
               
                  Úradný vestník Európskej únie
               
               
                  L 175/12
               
            
         ROZHODNUTIE SPOLOČNÉHO VÝBORU EHP č. 6/2022
         zo 4. februára 2022,
         ktorým sa mení príloha II (Technické predpisy, normy, skúšky a certifikácia) k Dohode o EHP [2022/1054]
         SPOLOČNÝ VÝBOR EHP,
         so zreteľom na Dohodu o Európskom hospodárskom priestore (ďalej len „Dohoda o EHP“), a najmä na jej článok 98,
         keďže:
         
                     (1)
                  
                  
                     Smernica Európskeho parlamentu a Rady 2014/40/EÚ z 3. apríla 2014 o aproximácii zákonov, iných právnych predpisov a správnych opatrení členských štátov týkajúcich sa výroby, prezentácie a predaja tabakových a súvisiacich výrobkov a o zrušení smernice 2001/37/ES (1) v znení korigenda uverejneného v Ú. v. EÚ L 150, 17.6.2015, s. 24 sa má začleniť do Dohody o EHP.
                  
               
                     (2)
                  
                  
                     Delegovaná smernica Komisie 2014/109/EÚ z 10. októbra 2014, ktorou sa mení príloha II k smernici Európskeho parlamentu a Rady 2014/40/EÚ stanovením knižnice obrázkových varovaní, ktoré sa majú používať na tabakových výrobkoch (2), sa má začleniť do Dohody o EHP.
                  
               
                     (3)
                  
                  
                     Smernicou 2014/40/EÚ sa zrušuje smernica Európskeho parlamentu a Rady 2001/37/ES (3) začlenená do Dohody o EHP, a preto je potrebné odkaz na ňu v rámci Dohody o EHP vypustiť.
                  
               
                     (4)
                  
                  
                     Nórsko by malo zachovať svoju úpravu týkajúcu sa smernice 2001/37/ES, pokiaľ ide o tabak na orálne použitie vymedzený v článku 2 bode 8 smernice 2014/40/EÚ (ďalej len „tabak na orálne použitie“).
                  
               
                     (5)
                  
                  
                     Vzhľadom na túto úpravu týkajúcu sa tabaku na orálne použitie a so zreteľom na osobitné vnútroštátne okolnosti, ktoré sú podložené štatistikami týkajúcimi sa zdravotných rizík súvisiacich s užívaním tabaku na orálne použitie a so spôsobmi jeho užívania, by Nórsko malo mať možnosť povoliť v prípade tabaku na orálne použitie alternatívne dodatočné zdravotné varovanie, ako sa uvádza v tomto rozhodnutí.
                  
               
                     (6)
                  
                  
                     Príloha II k Dohode o EHP by sa preto mala zodpovedajúcim spôsobom zmeniť,
                  
               PRIJAL TOTO ROZHODNUTIE:
         
            Článok 1
            V kapitole XXV prílohy II k Dohode o EHP sa znenie bodu 3 (smernica Európskeho parlamentu a Rady 2001/37/ES) nahrádza takto:
            „32014 L 0040: smernica Európskeho parlamentu a Rady 2014/40/EÚ z 3. apríla 2014 o aproximácii zákonov, iných právnych predpisov a správnych opatrení členských štátov týkajúcich sa výroby, prezentácie a predaja tabakových a súvisiacich výrobkov a o zrušení smernice 2001/37/ES (Ú. v. EÚ L 127, 29.4.2014, s. 1) v znení korigenda uverejneného v Ú. v. EÚ L 150, 17.6.2015, s. 24, zmenená týmto právnym predpisom:
            
                        —
                     
                     
                        
                           32014 L 0109: delegovaná smernica Komisie 2014/109/EÚ z 10. októbra 2014 (Ú. v. EÚ L 360, 17.12.2014, s. 22).
                     
                  Ustanovenia smernice sa na účely tejto dohody vykladajú s týmito úpravami:
            
                        a)
                     
                     
                        V článku 5 ods. 1 druhom pododseku sa v prípade štátov EZVO pod výrazom ‚do 20. novembra 2016‘ rozumie ‚najneskôr do šiestich mesiacov od dátumu nadobudnutia účinnosti rozhodnutia Spoločného výboru EHP č. 6/2022 zo 4. februára 2022‘.
                     
                  
                        b)
                     
                     
                        V článku 6 ods. 4 a článku 7 ods. 13 sa dopĺňa tento pododsek:
                        ‚V prípadoch týkajúcich sa výrobcov a dovozcov v štátoch EZVO vyberá všetky poplatky účtované Komisiou Dozorný úrad EZVO.‘
                     
                  
                        c)
                     
                     
                        Pokiaľ ide o Nórsko, v článku 12 ods. 1 sa dopĺňa tento pododsek:
                        ‚Vzhľadom na osobitné vnútroštátne okolnosti, ktoré sú podložené štatistikami týkajúcimi sa zdravotných rizík súvisiacich s užívaním tabaku na orálne použitie a so spôsobmi jeho užívania, sa na tabaku na orálne použitie uvedenom na trh v Nórsku môže uvádzať toto alternatívne zdravotné varovanie:
                        
                           «Tento tabakový výrobok zvyšuje riziko poškodenia plodu a narodenia mŕtveho dieťaťa»‘.
                        
                     
                  
                        d)
                     
                     
                        V článku 15 ods. 13 sa v prípade štátov EZVO pod výrazom ,20. mája 2019‘rozumie ,šestnásť mesiacov od dátumu nadobudnutia účinnosti rozhodnutia Spoločného výboru EHP č. 6/2022 zo 4. februára 2022‘.
                     
                  
                        e)
                     
                     
                        V článku 16 ods. 3 sa v prípade štátov EZVO pod výrazom ,20. mája 2019‘rozumie ,šestnásť mesiacov od dátumu nadobudnutia účinnosti rozhodnutia Spoločného výboru EHP č. 6/2022 zo 4. februára 2022‘.
                     
                  
                        f)
                     
                     
                        Zákaz v článku 17 sa v Nórsku neuplatňuje na uvádzanie na trh výrobku vymedzeného v článku 2 bode 8. Nórsko zakáže vývoz výrobku vymedzeného v článku 2 bode 8 do všetkých krajín, ktoré sú zmluvnými stranami tejto dohody, s výnimkou Švédska.
                     
                  
                        g)
                     
                     
                        V článku 30 sa v prípade štátov EZVO pod výrazom ,20. mája 2017‘rozumie ,jeden rok od dátumu nadobudnutia účinnosti rozhodnutia Spoločného výboru EHP č. 6/2022 zo 4. februára 2022‘.
                        V článku 30 písm. a) a c) sa v prípade štátov EZVO pod výrazom ,20. mája 2016‘rozumie ,dátum nadobudnutia účinnosti rozhodnutia Spoločného výboru EHP č. 6/2022 zo 4. februára 2022‘.
                        V článku 30 písm. b) sa v prípade štátov EZVO pod výrazom ,20. novembra 2016‘ rozumie ‚šesť mesiacov od dátumu nadobudnutia účinnosti rozhodnutia Spoločného výboru EHP č. 6/2022 zo 4. februára 2022‘.“
                     
                  
         
            Článok 2
            Znenie smernice 2014/40/EÚ v znení korigenda uverejneného v Ú. v. EÚ L 150, 17.6.2015, s. 24 a delegovanej smernice 2014/109/EÚ v islandskom a nórskom jazyku, ktoré sa uverejní v dodatku EHP k Úradnému vestníku Európskej únie, je autentické.
         
         
            Článok 3
            Toto rozhodnutie nadobúda účinnosť dňom nasledujúcim po doručení posledného oznámenia podľa článku 103 ods. 1 Dohody o EHP (*).
         
         
            Článok 4
            Toto rozhodnutie sa uverejní v oddiele EHP Úradného vestníka Európskej únie a v dodatku EHP k Úradnému vestníku Európskej únie.
         
         
            V Bruseli 4. februára 2022
            
               
                  Za Spoločný výbor EHP
               
               
                  predseda
               
               Nicolas VON LINGEN
            
         
         
            (1)  Ú. v. EÚ L 127, 29.4.2014, s. 1.
         
            (2)  Ú. v. EÚ L 360, 17.12.2014, s. 22.
         
            (3)  Ú. v. ES L 194, 18.7.2001, s. 26.
         
            (*)  Ústavné požiadavky boli oznámené.